ได้เวลาเก็บ MTLS โบรกฯฟันธงกำไรปีนี้โดดเด่น เคาะเป้า 39.50 บ.
ได้เวลาเก็บ MTLS โบรกฯฟันธงกำไรปีนี้โดดเด่น เคาะเป้า 39.50 บ. ล่าสุด ปิดตลาดภาคเช้าราคาอยู่ที่ 32.25 บาท ลบ 2.25 บาท หรือ 6.52% สูงสุดที่ 34.25 บาท ต่ำสุดที่ 31.50 บาท มูลค่าซื้อขายที่ 1.13 พันล้านบาท
17 ส.ค. 2560

ผู้สื่อข่าวรายงานว่า ราคาหุ้นบริษัท เมืองไทย ลิสซิ่ง จำกัด (มหาชน) หรือ MTLS ปิดตลาดภาคเช้าราคาอยู่ที่ 32.25 บาท ลบ 2.25 บาท หรือ 6.52% สูงสุดที่ 34.25 บาท ต่ำสุดที่ 31.50 บาท มูลค่าซื้อขายที่ 1.13 พันล้านบาท ขณะที่ดัชนีตลาดหุ้นไทยโดยรวมลบ 0.08%

ด้าน บล.ฟิลลิป (ประเทศไทย) แนะนำ “ซื้อ” MTLS ราคาเป้าหมาย 39.50 บาท/หุ้น รายงานกำไรไตรมาส 2/60 ที่ 571 ล้านบาทสูงสุดเป็นประวัติการณ์ต่อเนื่องอีกไตรมาส โดยกำไรเพิ่มขึ้น 90.2% จากปีก่อน และ 6.5% จากไตรมาสก่อนจากการเพิ่มขึ้นทั้งรายได้ดอกเบี้ย และรายได้ค่าธรรมเนียม
ส่วนต่างอัตราดอกเบี้ยยังเพิ่มสูงขึ้นได้เล็กน้อยเป็น 21.06% จาก 20.89% ในไตรมาส 2/59 และ 21.01% ในไตรมาส 1/60 ถ้าเปรียบเทียบผลประกอบการครึ่งปีแรกของปี 60 กับครึ่งปีแรกของปี 59 จะเห็นการเติบโตที่โดดเด่นมาก โดยครึ่งปีแรกของปี 60 MTLS มีกำไรสุทธิ 1.1 พันล้านบาท เติบโตถึง 90.8% เมื่อเทียบกับกำไรครึ่งปีแรกของปี 59 ที่มีอยู่เพียง 580 ล้านบาท
ทั้งนี้ยังคงประมาณการกำไรปี 60 ไว้ที่ 2.2 พันล้านบาท เพิ่มขึ้น 51.7% จากปีก่อน มองว่า MTLS น่าจะยังคงการเติบโตที่โดดเด่นต่อเนื่องได้อีกในช่วงที่เหลือของปี และปีต่อๆไป แต่ปันผลอาจไม่ได้สูง และจะยังคงไม่มีการจ่ายระหว่างกาล ปรับไปใช้ราคาพื้นฐานปี 61 ที่ 39.50 บาท ปรับคำแนะนำขึ้นเป็น “ซื้อ”
 